Title: ระเบียบคณะกรรมการการเลือกตั้ง ว่าด้วยค่าใช้จ่ายในการเดินทางของประธานกรรมการและกรรมการการเลือกตั้ง พ.ศ. 2542

ระเบียบคณะกรรมการการเลือกตั้ง
ว่าด้วยค่าใช้จ่ายในการเดินทางของประธานกรรมการและกรรมการการเลือกตั้ง
พ.ศ. ๒๕๔๒

อาศัยอำนาจตามความมาตรา ๕ แห่งพระราชบัญญัติเงินเดือน
เงินประจำตำแหน่ง และประโยชน์ตอบแทนอื่นของประธานศาลรัฐธรรมนูญ ตุลาการศาลรัฐธรรมนูญ
ประธานกรรมการและกรรมการการเลือกตั้ง ผู้ตรวจการแผ่นดินของรัฐสภา ประธานกรรมการและกรรมการป้องกันและปราบปรามการทุจริตแห่งชาติ
และประธานกรรมการและกรรมการตรวจเงินแผ่นดิน พ.ศ. ๒๕๔๑
คณะกรรมการการเลือกตั้งจึงออกระเบียบว่าด้วยค่าใช้จ่ายในการเดินทางไว้ ดังต่อไปนี้

ข้อ ๑  ระเบียบนี้เรียกว่า
ระเบียบคณะกรรมการการเลือกตั้ง ว่าด้วยค่าใช้จ่ายในการเดินทางของประธานกรรมการและกรรมการการเลือกตั้ง
พ.ศ. ๒๕๔๒

ข้อ ๒[๑] 
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ 
ในระเบียบนี้
 กรรมการ
หมายความว่า ประธานกรรมการและกรรมการการเลือกตั้ง
 การเดินทาง
หมายความว่า การเดินทางไปปฏิบัติงาน และให้รวมถึงการเดินทางไปเจรจา ประชุม สัมมนา
และฝึกอบรม

ข้อ ๔ 
ให้เลขาธิการคณะกรรมการการเลือกตั้งเป็นผู้รักษาการตามระเบียบนี้

ข้อ ๕ 
กรรมการที่เดินทางไปปฏิบัติงานให้เบิกค่าใช้จ่ายในการเดินทางได้ตามที่กำหนดไว้ในระเบียบนี้

ข้อ ๖ 
ค่าใช้จ่ายในการเดินทาง ได้แก่
(๑) ค่าเบี้ยเลี้ยงเดินทาง
(๒) ค่าเช่าที่พัก
(๓) ค่าพาหนะ รวมถึงค่าเช่ายานพาหนะ
และค่าเชื้อเพลิงสำหรับยานพาหนะ
(๔) ค่ารับรอง
(๕) ค่าใช้จ่ายอื่นที่จำเป็น เนื่องในการเดินทาง

ข้อ ๗ 
ค่าเบี้ยเลี้ยงเดินทางให้เบิกได้ในอัตรา ดังนี้
(๑) เบี้ยเลี้ยงเดินทางในประเทศ อัตราเหมาจ่ายวันละ ๘๐๐ บาท
(๒) เบี้ยเลี้ยงเดินทางในต่างประเทศ อัตราเหมาจ่ายวันละ ๑๓๐
ดอลลาร์สหรัฐ

ข้อ ๘ 
ค่าเช่าที่พักให้เบิกได้เท่าที่จ่ายจริง

ข้อ ๙ 
ค่าพาหนะให้เบิกได้เท่าที่จ่ายจริง ในกรณีใช้ยานพาหนะส่วนตัว ในการเดินทางให้เบิกเงินชดเชยค่าน้ำมันเชื้อเพลิงได้ในอัตรากิโลเมตรละ
๒ บาท

ข้อ ๑๐ 
ค่ารับรองและค่าใช้จ่ายอื่นที่จำเป็นเนื่องในการเดินทางให้เบิกได้เท่าที่จ่ายจริง

ข้อ ๑๑ 
ในกรณีที่ไม่สามารถปฏิบัติตามระเบียบนี้ได้ ให้เลขาธิการคณะกรรมการการเลือกตั้งนำเรื่องเสนอคณะกรรมการการเลือกตั้งเพื่อพิจารณา

ประกาศ ณ วันที่ ๑๔ มกราคม พ.ศ. ๒๕๔๒
ธีรศักดิ์  กรรณสูต
ประธานกรรมการการเลือกตั้ง

พรมนัส/ปรับปรุง
๑ มิถุนายน ๒๕๖๑

[๑]
ราชกิจจานุเบกษา เล่ม ๑๑๖/ตอนที่ ๒ ก/หน้า ๑๐/๑๕ มกราคม ๒๕๔๒